Document ID: 32005R1192

KOMISIJAS REGULA (EK) Nr. 1192/2005
(2005. gada 25. jūlijs),
ar ko groza Regulu (EEK) Nr. 1915/83 par konkrētiem sīki izstrādātiem īstenošanas noteikumiem attiecībā uz uzskaiti ar mērķi noteikt lauku saimniecību ienākumus
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1965. gada 15. jūnija Regulu Nr. 79/65/EEK, ar kuru izveido tīklu grāmatvedības uzskaites datu vākšanai par ienākumiem un saimniecisko darbību lauku saimniecībās Eiropas Ekonomikas kopienā (1), un jo īpaši tās 6. panta 2. punktu,
tā kā:
(1)
Komisijas Regulas (EEK) Nr. 1915/83 (2) 3. pantā paredzēts noteikums, ka sakaru aģentūra nosūta visus saimniecību gada pārskatus Komisijai ne vēlāk kā deviņus mēnešus pēc attiecīgā pārskata gada beigām. Ņemot vērā gūto pieredzi, deviņu mēnešu periodu ir lietderīgi pagarināt.
(2)
Ir lietderīgi, kā pārejas posma pasākumu attiecībā uz 2004. pārskata gadu, piešķirt Čehijai, Igaunijai, Kiprai, Latvijai, Lietuvai, Ungārijai, Maltai, Polijai, Slovēnijai un Slovākijai ilgāku periodu datu nosūtīšanai, lai dotu šīm dalībvalstīm iespēju vienmērīgi iekļauties uzskaites sistēmā ar mērķi noteikt lauku saimniecību ienākumus, kas šajās valstīs ir jaunievedums.
(3)
Tāpēc attiecīgi jāgroza Regula (EEK) Nr. 1915/83.
(4)
Pasākumi, kas paredzēti šajā regulā, ir saskaņā ar Kopienas saimniecību uzskaites datu tīkla komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 1915/83 3. panta pirmo punktu aizstāj ar šādu:
“Sakaru aģentūra nosūta Komisijai visus saimniecību gada pārskatus Regulas (EEK) Nr. 2237/77 III pielikumā noteiktajā formā.
Saimniecību gada pārskatus par 2004. pārskata gadu nosūta ne vēlāk kā trīspadsmit mēnešus pēc minētā pārskata gada beigām. Tomēr Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas sakaru aģentūras saimniecību gada pārskatus nosūta ne vēlāk kā astoņpadsmit mēnešus pēc minētā pārskata gada beigām.
No 2005. pārskata gada un turpmāk saimniecību gada pārskatus nosūta ne vēlāk kā 12 mēnešus pēc attiecīgā pārskata gada beigām.”
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 25. jūlijā

Labels: 2
19
6
12
15